Super-eindstryd: Kliniese Crusaders klop JaguaresArgieffoto van die Crusaders ter illustrasie. (Foto: AP Photo/Mark Baker) Lig maar die hoede baie hoog vir die Crusaders se rugbyspan, al is daar nie baie Nieu-Seelanders op jou Kerskaartjielysie nie. Dit het gevolg nadat die Crusaders hul amperse alleenreg op die Superrugby-titel behou toe hulle die Argentynse Jaguares Saterdag in Christchurch met 19-3 in die eindstryd geklop het. Dit was die afrigter, Scott Robertson, se derde opeenvolgende oorwinning sedert hy in 2017 aangestel is. Dit was ook die Crusaders se tiende titel in 14 eindstryde waarin hulle betrokke was sedert 1996. Wie kan teen sulke statistieke stry? Dit was boonop ŉ baie moeilike, ontwrigtende en emosionele jaar vir die Crusaders nadat hulle vroeg in die seisoen hul kragmeting met die Highlanders prysgegee het uit eerbied vir die meer as 50 slagoffers wat ná die moskee-skietery in Christchurch dood is. Ook is die span deur ŉ ondersoek geruk ná bewerings van wangedrag deur Richie Mo’unga en George Bridge op hul toer na Suid-Afrika. Onthou ook dat die Crusaders steeds in ŉ amperse tydelike stadion speel nadat ŉ aardbewing die ou Lancasterpark in Christchurch in 2011 erg beskadig het en dit sedertdien vervalle staan en wag om gesloop te word. Maar ongeag dié voorvalle en terugslae het die Crusaders weer hul vermoë getoon om uit te styg, dit op die rak te plaas en op die eindstryd te konsentreer. Vergeet ook maar daarvan dat een van die hulpafrigters, Ronan O’Gara, op pad is na La Rochelle in Frankryk, dat verskeie sterspelers soos Kieran Read nie weer terugkeer nie. Die groot verskil was dat die Crusaders presies geweet het wat dit verg om ŉ eindstryd te wen, terwyl die oomblik straks te groot was vir die Jaguares in hul eerste probeerslag. Dit was beslis nie Crusaders se beste vertoning in ŉ eindstryd nie, maar dit is die kenmerke van ŉ goeie span om steeds aan die wenkant te bly al speel hy nie te goed nie. Die Jaguares het vooraf geweet hulle sal iets besonders moet doen om die Crusaders te kan troef. Maar hulle het daarin misluk. Veral in die eerste helfte, toe hulle takties swak geskop het en nie hul kanse benut het nie. Die Crusaders was rustyd met 10-3 voor en die Jaguares het nie hul kanse gebruik nie. Die slag was toe reeds geslaan. Die Jaguares sou baie uit hul nederlaag geleer het, die senuwees sal ŉ moontlike tweede keer nie lol nie, hulle sal nie afwyk van hul spelpatroon wat hulle in die eindstryd gebring het. Die statistieke sê dat die Crusaders met minder besit verder met die bal gevorder (320 meter teenoor 301), hulle het meer duikslae uitgevoer (132 teenoor 94) en hulle het die bal minder aan- en uitgegee (99 teenoor 325) en minder geskop (25 teenoor 32). Dit gaan nie maklik wees om die Crusaders-sneltrein van die Superspoor te dwing nie. Puntemakers: Crusaders 19 (10): Drie; Codie Taylor. Doelskop: Richie Mo’unga. Strafdoele: Mo’unga (4). Jaguares 3 (3): Strafdoel. Joaquin Diaz-Bonilla.